b"\n_START_ARTICLE_\nEsclata-sang blanc\n_START_SECTION_\nH\xc3\xa0bitat i distribuci\xc3\xb3 geogr\xc3\xa0fica\n_START_PARAGRAPH_\n\xc3\x89s una esp\xc3\xa8cie comuna que creix entre 300 i 1.500 m d'altitud, sobre s\xc3\xb2ls b\xc3\xa0sics (generalment sota planifolis, especialment roures -com ara, Quercus pyrenaica-, alzinars -entre d'altres, Quercus suber-, Castanea sativa, etc.) i fructifica de l'estiu a la tardor (des del juliol fins al novembre) formant grups nombrosos. La seua \xc3\xa0rea de distribuci\xc3\xb3 es troba a Europa (\xc3\x80ustria, Dinamarca, Est\xc3\xb2nia, Finl\xc3\xa0ndia, Fran\xc3\xa7a, Alemanya, Gr\xc3\xa8cia, It\xc3\xa0lia -com ara, la Llombardia, la Camp\xc3\xa0nia, la Toscana, etc.-, Luxemburg, Noruega, Romania, Bulg\xc3\xa0ria, Ucra\xc3\xafna, Eslov\xc3\xa8nia, Maced\xc3\xb2nia del Nord, Cro\xc3\xa0cia, l'Estat espanyol -com ara, Andalusia-, Su\xc3\xa8cia, Su\xc3\xafssa i la Gran Bretanya), el Marroc, Am\xc3\xa8rica (el Canad\xc3\xa0, els Estats Units i Costa Rica) i el Jap\xc3\xb3. Als Pa\xc3\xafsos Catalans \xc3\xa9s present a Mallorca, Menorca, els ports de Tortosa-Beseit, les Guilleries, el Parc Natural del Cad\xc3\xad-Moixer\xc3\xb3, etc.\n_START_SECTION_\nComestibilitat\n_START_PARAGRAPH_\n\xc3\x89s nom\xc3\xa9s comestible despr\xc3\xa9s d'escaldar-lo, encara que no \xc3\xa9s aconsellable el seu consum.\n_START_SECTION_\nRisc de confusi\xc3\xb3 amb altres esp\xc3\xa8cies\n_START_PARAGRAPH_\nEs podria confondre amb Lactarius acerrimus (el qual t\xc3\xa9 la cama una mica exc\xc3\xa8ntrica, el l\xc3\xa0tex molt coent i els basidis bisp\xc3\xb2rics), Lactarius evosmus (m\xc3\xa9s p\xc3\xa0l\xc2\xb7lid i amb una olor que recorda la de les pomes) i Lactarius bresadolanus (amb una coloraci\xc3\xb3 m\xc3\xa9s ataronjada)."